Document ID: 32014R0966

REGULAMENTUL (UE) NR. 966/2014 AL COMISIEI
din 12 septembrie 2014
de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru propionat de calciu
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 14,
având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),
întrucât:
(1)
Regulamentul (UE) nr. 231/2012 al Comisiei (3) stabilește specificațiile pentru aditivii alimentari enumerați în anexele II și III la Regulamentul (CE) nr. 1333/2008.
(2)
Specificațiile pot fi actualizate în conformitate cu procedura comună menționată la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri.
(3)
La 10 septembrie 2013, a fost depusă o cerere de modificare a specificațiilor privind aditivul alimentar propionat de calciu (E 282). Cererea a fost pusă la dispoziția statelor membre în conformitate cu articolul 4 din Regulamentul (CE) nr. 1331/2008.
(4)
Specificațiile actuale pentru propionat de calciu (E 282) stabilesc un nivel maxim de fluoruri de 10 mg/kg, ceea ce creează dificultăți la aprovizionarea cu materii prime și la producția acestui aditiv. Propionatul de calciu (E 282) se obține din oxid de calciu (E 529) pentru care este stabilit un nivel de fluoruri maxim de 50 mg/kg. Pentru a produce propionat de calciu în conformitate cu nivelul de fluoruri maxim stabilit în prezent, producătorii trebuie să utilizeze oxid de calciu cu un nivel de fluoruri de maxim 33 mg/kg, care este sub nivelul maxim autorizat în prezent. În consecință, aproape că nu există oxid de calciu disponibil pe piața europeană pentru producția de propionat de calciu. Pentru a se asigura o aprovizionare suficientă cu oxid de calciu pentru producerea de propionat de calciu, nivelul maxim de fluoruri pentru propionatul de calciu ar trebui să crească de la 10 la 20 mg/kg.
(5)
Noul nivel maxim de 20 mg/kg rămâne cu mult sub nivelurile maxime de fluoruri aplicabile în prezent în cazul altor aditivi alimentari. Expunerea suplimentară la fluoruri determinată de noul nivel maxim ar trebui să fie în continuare limitată și nu ar trebui să conducă la o creștere a aportului global. Prin urmare, este oportun să se autorizeze modificarea specificațiilor privind aditivul alimentar propionat de calciu (E 282).
(6)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru actualizarea listei de aditivi alimentari a Uniunii, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât actualizarea în cauză nu este susceptibilă să aibă efecte asupra sănătății umane, nu este necesar să se solicite avizul Autorității Europene pentru Siguranța Alimentară.
(7)
Prin urmare, Regulamentul (UE) nr. 231/2012 trebuie modificat în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa la Regulamentul (UE) nr. 231/2012 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 septembrie 2014.

Labels: 3
0
1
17